将之盘山留别
方维甸 (Qing)
中庭双桃树，灼灼春华敷。明当事行役，尽此花间壶。离筵不成醉，晓角声呜呜。晨星隐光耀，残月如星孤。出门二百里，王程指徐无。老亲念春寒，检点缝行襦。稚儿索乳啼，未解牵衣裾。持家赖汝贤，抱孙为亲娱。劳人轻别离，挥手躯征车。寄尔盘山吟，报我长安书。好藏一斗酒，归及春光徂。